Szerencsére néhány egyszerű módszerrel csökkenthetjük a betegség kialakulását: A megfelelő étrend sokat segíthet a megelőzésben: fogyasszon rendszeresen A-vitaminban gazdag ételeket, mint amilyen a répa, édesburgonya, vagy paprika! Amennyiben Ön is irodai munkát végez, vagy sok időt tölt a számítógép monitorja előtt, akkor mindenképp iktasson be pihenőket a munkavégzés közben! Már néhány perces szünet is segíthet, hiszen szemei így fellélegezhetnek. A legjobb, ha tudatosan odafigyel a pislogásra, hiszen a monitor előtt ülve bizony előfordul, hogy megfeledkezünk a pislogásról, és sokkal ritkábban pislogunk, mint máskor. Pislogjon többet néhány percen keresztül, de az is jó megoldás, ha egy kis ideig csukva tartja a szemeit. A nyári időszakban különösen gyakori a száraz szem kialakulása, amiért elsősorban a légkondicionáló berendezések felelősek. A hőség enyhítésére használt klímaberendezések ugyanis nemcsak hűtik, hanem szárítják is a levegőt, ami szemeink egészségére is kihat. Éppen ezért amikor csak teheti, igyekezzen kerülni a légkondicionáló használatát, és csak akkor kapcsolja be, ha feltétlenül szükséges! Poros, vagy dohányfüstös helyiségben szintén könnyebben szárad ki a szem, így ezeket is érdemes elkerülni.